A szén-dioxid geológiai tárolása ***I

P6_TA(2008)0612

Az Európai Parlament 2008. december 17-i jogalkotási állásfoglalása a szén-dioxid geológiai tárolásáról, valamint a 85/337/EGK és a 96/61/EK tanácsi irányelv, a 2000/60/EK, a 2001/80/EK, a 2004/35/EK és a 2006/12/EK irányelv és az 1013/2006/EK rendelet módosításáról szóló európai parlamenti és tanácsi irányelvre irányuló javaslatról (COM(2008)0018 – C6-0040/2008 – 2008/0015(COD))

(2010/C 45 E/44)

(Együttdöntési eljárás: első olvasat)

Az Európai Parlament,

1. jóváhagyja a Bizottság javaslatát, annak módosított formájában;

2. felhívja a Bizottságot, hogy utalja az ügyet újból a Parlamenthez abban az esetben, ha javaslatát lényegesen módosítani kívánja, vagy helyébe másik szöveget szándékozik léptetni;

3. tudomásul veszi a Bizottság csatolt nyilatkozatait;

4. utasítja elnökét, hogy továbbítsa a Parlament álláspontját a Tanácsnak és a Bizottságnak.

MELLÉKLET

A BIZOTTSÁG NYILATKOZATAI

A Bizottság nyilatkozata a CET-technológiák bevezetésének legújabb fejleményeiről

2010-től kezdve a Bizottság – a CET demonstrációs projekthálózat irányításához kapcsolódó tevékenységeinek keretében – rendszeresen jelentést tesz a CET-technológiák bevezetésének legújabb fejleményeiről. A jelentés tájékoztat a CET demonstrációs üzemek létrehozásával és a CET-technológiák bevezetésével kapcsolatos haladásról, a CO2-szállító és -tároló infrastruktúra fejlődéséről, valamint költségbecsléseket tartalmaz.

A Bizottság nyilatkozata az irányelv 10. cikkének (1) és 18. cikkének (2) bekezdése szerinti engedélyekre és átvételre vonatkozó határozattervezetekről

A Bizottság közzéteszi az irányelv 10. cikkének (1) bekezdése szerinti engedély-határozattervezetekkel és a 18. cikk (2) bekezdése szerinti átvételi határozattervezetekkel kapcsolatos valamennyi véleményt. A közzétett véleményekben azonban nem jelenik meg olyan információ, amelyekre titoktartás vonatkozik az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK rendeletben (HL L 145., 2001.5.31., 43. o.), illetve a környezeti ügyekben az információhoz való hozzáférésről, a nyilvánosságnak a döntéshozatalban történő részvételéről és az igazságszolgáltatáshoz való jog biztosításáról szóló Aarhusi Egyezmény rendelkezéseinek a közösségi intézményekre és szervekre való alkalmazásáról szóló 1367/2006/EK rendeletben (HL L 264., 2006.9.25., 13. o.) foglalt, az információhoz való nyilvános hozzáférés alóli kivételek értelmében.

A Bizottság nyilatkozata arra vonatkozóan, hogy felülvizsgált Seveso-irányelv kibocsátása esetén megfelelő küszöbértékkel nevesítik-e a CO2-t

A CO2 gyakori anyag, amely jelenleg nem minősül veszélyesnek. A CO2-szállítás és -tárolás ezért pillanatnyilag nem tartozik a veszélyes anyagokkal kapcsolatos súlyos balesetek veszélyeinek ellenőrzéséről szóló, 1996. december 9-i 96/82/EK tanácsi irányelv (Seveso-irányelv) hatálya alá. A szén-dioxid-szállítással kapcsolatban rendelkezésre álló információk Bizottság általi előzetes vizsgálata alapján az empirikus adatok és a modellezés egyaránt azt mutatja, hogy a CO2 csővezetéken keresztüli szállítása nem jár nagyobb kockázattal, mint a csővezetékes földgázszállítás. Ugyanez igaz a CO2, a cseppfolyósított földgáz és a cseppfolyósított petróleumgáz hajóval történő szállítására. A jelek arra utalnak, hogy a szén-dioxid-tárolóban besajtolásnál bekövetkező törés vagy besajtolás utáni szivárgás miatt fellépő balesetveszély valószínűleg nem jelentős. A CO2 Seveso-irányelvben való nevesítését részletesen az irányelv 2009 végére/2010 elejére tervezett felülvizsgálata során tárgyaljuk meg. Ha az értékelés balesetveszélyt állapít meg, akkor a Bizottság javasolni fogja a CO2 megfelelő küszöbértékkel való nevesítését a felülvizsgált Seveso-irányelvben. Ebben az esetben a Bizottság javasolni fogja a környezeti károk megelőzése és felszámolása tekintetében a környezeti felelősségről szóló, 2004. április 21-i 2004/35/EK európai parlamenti és tanácsi irányelv (a környezetvédelmi felelősségről szóló irányelv) III. mellékletének felülvizsgálatát is annak érdekében, hogy az irányelv hatálya kiterjedjen a szuperkritikus CO2-kezelést végző valamennyi Seveso-létesítményre.

A Bizottság nyilatkozata a CO2 ásványi megkötéséről

A CO2 – szervetlen karbonátok formájában történő – ásványi megkötése olyan potenciális éghajlat-helyreállítási technológia, amelyet a szén-dioxid geológiai tárolását alkalmazó iparilétesítmény-kategóriák alkalmazhatnának. Ez a technológia azonban jelenleg még fejlesztési fázisban van. A CO2 elkülönítésével járó többletenergia-igényen (1) felül jelentős energiatöbbletet igényel a szenesedési folyamat is, amire a kereskedelmi bevezetés megkezdése előtt megoldást kell találni. A geológiai tároláshoz hasonlóan létre kellene hozni a technológia környezetvédelmi szempontból való biztonságát szavatoló ellenőrzéseket is. A technológiák közötti alapvető eltérésekre való tekintettel az erre irányuló ellenőrzések valószínűleg jelentősen eltérnének a geológiai tárolás ellenőrzésétől. E megfontolásokra való tekintettel a Bizottság szorosan nyomon fogja követni az ásványi megkötés technikai fejlődését azzal a céllal, hogy amint a technológia elérte a fejlődés kellő szakaszát, kidolgozhassa a környezeti szempontból biztonságos ásványi megkötésre és annak a kibocsátás-kereskedelmi rendszerben való elismerésére vonatkozó jogi keretet. A technológia iránti tagállami érdeklődést és a technológiai változást tekintve valószínűleg 2014 körül kerülhet sor az első értékelésre, illetve a körülményektől függően hamarabb is.

(1) A többletenergia-igény kifejezés alatt azt értjük, hogy a szén-dioxid elkülönítését vagy a mineralizációt alkalmazó üzem e folyamatok során energiát használ fel, így több energiát igényel, mint az elkülönítést/mineralizációt nem végző, azonos teljesítményű üzem.